Covid-19-statistieke: Meer as 21 500 nuwe gevalleArgieffoto ter illustrasie (Foto: Unsplash) Minstens 1 995 556 mense in Suid-Afrika het nou reeds Covid-19 opgedoen nadat nog 21 584 pasiënte in die afgelope siklus van 24 uur positief getoets het. Volgens die Nasionale Instituut vir Oordraagbare Siektes (Nios) verteenwoordig die jongste toename in gevalle ’n positiwiteitskoers van 28,4% terwyl nog 382 sterftes intussen aangemeld is. Dít bring die land se dodetal op 61 029 te staan. Daar is tans 179 734 aktiewe gevalle van Covid-19 in Suid-Afrika en tot dusver het 1 754 793 mense van die virus herstel. Dit dui op ’n herstelkoers van 87,9%. Gauteng is steeds verantwoordelik vir die meeste nuwe gevalle (59%), gevolg deur die Wes-Kaap (11%) en Noordwes (7%). Nog 769 Covid-19-pasiënte is intussen in ’n hospitaal in Suid-Afrika opgeneem. Altesame 122 701 inentings is sedert die vorige verslag gedoen. Meer as 3 miljoen mense in Suid-Afrika is tot dusver teen Covid-19 geïmmuniseer.